Jens Rohde (V), 2000-11-29:
Nu ved jeg næsten ikke rigtig, hvem jeg skal stå heroppe og holde af, men jeg vil i hvert fald sige, at vi gerne holder med De Konservative, når det drejer sig om diskussionen om, hvorvidt vi var velkomne i reelle forhandlinger om finansloven.
Der kan jeg fuldstændig bakke fru Pernille Sams op.
Hr. Frode Sørensen siger i øvrigt, at V og K aldrig vil være med til at betale regningen.
Jo, det vil vi såmænd godt.
Vi anviser bare andre måder end det, vi opfatter som værende
lidt perspektivløst, nemlig at man altid bare øger skatterne og afgifterne.
Men det var slet ikke mig, der skulle stå her i dag.
Det er faktisk hr. Svend Erik Hovmand, men Venstres erhvervsordfører har ikke mulighed for at være til stede, og derfor skal jeg sige følgende: Den øgede fritid og den stigende internationalisering har medført en betydelig stigning i turismen.
Verdensturismen er faktisk firedoblet de sidste 20 år.
Men i Danmark går det ikke så godt.
I den seneste 5-års-periode har Danmark haft en negativ vækst på 0,8 pct., alt imens det er gået fremad de fleste andre steder.
Således havde i samme periode Holland en fremgang på 8,2 pct., Irland en fremgang på 3,7 pct., og Sverige havde en fremgang på 2,7 pct.
Det viser med al ønskelig tydelighed, at det går den forkerte vej i Danmark,
og det er stærkt beklageligt.
Turisterhvervet er faktisk vores tredjestørste eksporterhverv med en omsætning på omkring 45 mia. kr. og med en nettoværditilvækst på næsten 27 mia. kr.
Det er altså et betydningsfuldt erhverv for hele det danske samfund, som vi taler om her i dag.
Når man tænker på, at samfundet årlig får ca. 22 mia. kr. alene i skatter og afgifter fra turisme, så er der faktisk tale om et overordentlig lukrativt erhverv set fra samfundets side.
Men ser man det fra erhvervets udøveres side, så er virkeligheden jo en noget anden.
Mens de andre lande oplever vækst, oplever vi faldende omsætning, mindre indtjening, lukninger og afskedigelser.
Beskæftigelsen er således faldet med et par tusinde de sidste 5 år.
På den baggrund er der behov for at se med kritiske øjne på erhvervets udviklingsmuligheder.
I Venstre har vi med stor interesse læst den rapport, som den såkaldte dialoggruppe er kommet med, og jeg må straks fastslå, at vi tilslutter os de allerfleste ideer og forslag, som dialoggruppen kommer med.
Men når det er sagt, er vi til gengæld lidt forundrede over, at gruppen ikke beskæftiger sig så meget med det generelle erhvervsklima, som jo er blandt hovedårsagerne til, at det går tilbage for turismen i disse år.
Turisterhvervet er lukrativt for samfundet.
Faktisk kan man sige, at samfundet får over 110 kr. igen for hver eneste krone, man investerer, hvis man betragter de seneste års udvikling.
Til trods for det oplever vi altså alligevel, at regeringen gør det vanskeligere og vanskeligere at drive turisme som erhverv i Danmark.
Det seneste initiativ fra regeringens side er endnu ikke trådt i kraft, men med vedtagelsen af finansloven om nogle uger vil også turismeerhvervet opleve yderligere byrder.
Selv om alle undersøgelser bekræfter, at der er behov for innovative initiativer, fornyelse og omstilling af erhvervet, så oplever vi, at skatteministeren nu forringer de afskrivningsvilkår, som jo netop er en forudsætning for finansiering af disse investeringer.
Selv om de fleste klartseende kan se, at der er urimelige konkurrenceforskelle mellem energiudgifterne på danske turiststeder og konkurrenternes på den anden side af grænsen, så fortsætter regeringen med nye grønne afgifter.
Hertil kommer de nye byrder for sociale omkostninger, afkortning af momskreditter, yderligere administrative byrder osv. osv.
Det er en fuldstændig omvendt logik.
Specielt ud fra et samfundsøkonomisk synspunkt forekommer det nærmest grotesk at se, hvordan man mere og mere generer hønen, der lægger vores guldæg, og resultatet er jo tydeligt: Hønen lægger færre guldæg for hver belastning, den udsættes for.
I den forbindelse er det svært ikke at nævne en anden minister, nemlig miljøministeren.
Ligesom skatteministeren er miljøministeren en betydelig hindring for yderligere vækst i turisterhvervet i Danmark.
Lad mig bare som eksempel nævne de begrænsede muligheder for at udnytte sommerhuse, men her har vi da heldigvis kunnet få en vis hjælp fra domstolene til at sætte en grænse.
Jeg skal afslutningsvis understrege, at vi i Venstre er positive over for mange af de konkrete forslag om fælles indsats i udlandet, om bedre uddannelsesmuligheder, om bedre markedsføring m.v., om end vi dog nok stiller os lidt skeptiske over for et forslag om kvalitetsmærkning.
Det må være en næsten uløselig opgave at finde en entydig kvalitetsmærkning for alle de turistformer, der findes; fra vandlande til cykelruter, hoteller og museer,
ikke at forglemme.
Men som sagt, vi er positive over for dialoggruppens arbejde, men negative over for de mange forhindringer, regeringen har gennemført til skade for den høne, der burde lægge mange flere guldæg.